DA verkla ANC LP’s by etiekkomiteeArgieffoto John Steenhuizen, die DA se hoofsweep, het in ŉ verklaring gesê aangesien die ANC-koukus en die speaker die president “gehelp en bygestaan het om die grondwet te verontagsaam”, het die DA ŉ formele klag by die etiekkomitee ingedien teen dié LP’s se betreurenswaardige rol in die parlement. “Die ANC-hoofsweep, Jackson Mthembu, het gister ŉ mediakonferensie gehou om die blaam vir die Nasionale Vergadering se swak besluite oor die OB se Nkandla-verslag op die parlement se regsadviseurs te plaas en te beweer dat dit bloot ŉ algehele ‘misverstand’ was,” het Steenhuisen gesê. Volgens Steenhuisen is dit belangrik om te onthou dat die parlement se regsadviseurs nie die mense is wat in Augustus verlede jaar in die Nasionale Vergadering gesit het toe die ANC LP’s hul meerderheidstemme gebruik het om die OB se bevindinge en regstellende stappe ter syde te stel nie. “Daardie besluit is nou deur die konstitusionele hof as ongeldig bewys en tersyde gestel,” het hy gesê. Steenhuisen het gesê die ANC was ongetwyfeld aandadig aan die “onwettige besluit” oor die OB se verslag wat in die parlement geneem is en die gevolglike verontagsaming van die grondwet en moontlike oortreding van die parlement se etiekkode. “Die ANC moet verantwoordelik gehou word vir sy selfvoldaanheid in hierdie waansinnige regsdwaling en die DA sal alles in sy vermoë doen om te verseker dat dit gebeur.”